בתאריך 26.7.2010, בעת אימון של חיל האוויר הישראלי בהרי הקרפטים שברומניה, התנגש מסוק “יסעור” בצלע הר גבוה והתרסק למרגלות המצוקים. בתאונה הקשה נספו שישה ישראלים – ארבעה טייסים ושני מכונאים מוטסים. כמו כן, נהרג גם קצין רומני.
קורבנות האסון הם: סא”ל במיל' אבנר גולדמן (48) ממודיעין, אל”מ דניאל שיפנבאור (43) ממושב קדרון, רס”ן יהל קשת (33) מחצרים, רס”ן ליאור שי (28) מתל נוף, סרן ניר לקריף (25) מתל נוף ורס”ר אורן כהן (24) מרחובות. הטייס הרומני שנהרג בתאונה הוא קפטן סטפן קלודיוס דרגנאה (31) מבוקרשט.
בכדי להגיע לאתר ההנצחה של חיל האוויר בהרי הקרפטים, יש לעבור את היישוב בראן (Bran) – כביש E574, ולנסוע בכיוון דרום-מערב לעיירה סימון (Simon). חוצים את כל העיירה ולאחריה מתחילה העלייה, העוברת בדרך כורכר ומתפתלת במעלה ההר אל תוך היער. מגיעים להתפצלות שבילים (נ.צ 45.439953, 25.374201) ושם יש לקחת את הפנייה שמאלה. לאחר זמן קצר מגיעים לקרחת יער ובה מוצבת אבן הזיכרון (נ.צ 25.382411 ,45.439215). במידה ויש שער בדרך והוא נעול, יש להחנות ליד השער ולהמשיך רגלית מרחק קצר (אין להתייחס לשלט הכתוב ברומנית).
אל מצבת הזיכרון שהקימו משפחות הנספים, הנמצאת גבוה במעלה ההר קרוב למקום ההתרסקות, אין לנסות להגיע לבד. בכדי להגיע לנקודה מרוחקת זו, יש לארגן קטע נסיעה עם טרקטרונים, המתחיל בפנייה ימינה בהתפצלות השבילים שבדרך הכורכר. לאחר מכן, מתחיל טיפוס (נ.צ 25.408227 ,45.429681) האורך כשעתיים בוואדי העולה אל הצוק. ביום נטול עננים, ניתן לתצפת מכאן לעבר מקום התאונה שעל צלע ההר.
Monumentul Soldaților Evrei אתר ההנצחה מסודר. נקי ומצוחצח והדגלים מונפים. הגישה למקום לא פשוטה וכרוכה במעבר בשערים סגורים, או לחילופין הליכה רגלית די ארוכה. כשאחנו הגענו לשער הראשון הבחנו במשפחה רומנית שערכה פיקניק בצידו השני על גדת הנחל. שאלנו בנימוס איך אפשר לפתוח את השער ונענינו שמדובר בדרך פרטית, אולם ששאלנו על אתר ההנצחה לטייסים הישראלים זכר אחד המבוגרים את המקום ומייד הורה לפתוח עבורנו את השער. כך הגענו עם הרכב עד לשער השני (מרחק של כשלושה וחצי ק"מ נוספים) .
כמו כל שנה בתקופה הזו ערכנו מסע טיפוס ועם אנשי הטייסת וחברים ערכנו טכס למעלה למרגלות הצוק וגם טכס ליד האנדרטה של חיל האוויר. אתה צודק בקשר ל 2 השערים הנעולים. והבעיה שהשער הראשון הוא רחוק למדי מהאתר ואם הוא נעול זה מהווה בעייה. כאשר אחזור לארץ אבדוק מול משרד הבטחון ואגף ההנצחה איך ניתן לפתור את הבעייה. ושוב תודה שכיבדתם את אהובנו. מוטי שי.
כמכונאי יסעור לשעבר הרגשתי חובה להגיע לאנדרטה, טעות קטנה בהסבר: "מגיעים להתפצלות שבילים (נ.צ 45.439953, 25.374201) ושם יש לקחת את הפנייה שמאלה". יש לקחת את הפנייה ימינה ולא שמאלה, הפנייה ימינה היא יותר המשך של הדרך הפנייה שמאלה חדה ומובילה לאחר 200 מטר לאין מוצא.